[{"text_idx": "#000002", "text": "Cymorth ar gyfer eich dyfodol"}, {"text_idx": "#000007", "text": "Gyda bron i 800 o fyfyrwyr yn cymryd rhan mewn ystod o sesiynau blasu, nod y digwyddiad oedd arddangos cyfleusterau blaenllaw\u2019r coleg a rhoi cipolwg gwerthfawr ar lwybrau gyrfa posibl i fyfyrwyr."}, {"text_idx": "#000008", "text": "Cafwyd sesiynau blasu mewn pynciau fel Gofal Plant, Arlwyo, Adeiladu a Safon Uwch, gan gynnwys gweithgareddau cyffrous a gynlluniwyd i ennyn diddordeb ac ysbrydoli meddyliau ifanc."}, {"text_idx": "#000009", "text": "Cafodd myfyrwyr a ddewisodd ymweld ag adran Beirianneg y coleg y cyfle i fwynhau heriau seiberddiogelwch ymarferol a phrofiad hedfan mewn twnnel gwynt."}, {"text_idx": "#000010", "text": "Yn y sesiynau Ffasiwn a Dylunio Gwisgoedd, cafodd myfyrwyr y cyfle i fod yn greadigol trwy ddylunio eu bagiau eu hunain o dan arweiniad arbenigol gweithwyr proffesiynol, tra oedd y rhai sydd a\u0302 diddordeb mewn Ymchwilio i Leoliadau Trosedd yn cael eu cyflwyno i dechnegau fforensig trwy sesiwn ryngweithiol."}, {"text_idx": "#000011", "text": "Roedd darpar drinwyr gwallt a therapyddion harddwch yn gallu ymarfer eu sgiliau trwy chwythsychu yn y salonau ar y campws. Hefyd, roedd cyfle i chwaraewyr gemau cyfrifiadur brwd gymryd rhan mewn gemau byd cystadleuol fel FIFA ac efelychiadau rasio realiti rhithwir."}, {"text_idx": "#000012", "text": "Tra bo\u2019r myfyrwyr yn ymgolli yn y gwaith o archwilio meysydd gyrfa posibl ar gampysau Coleg y Cymoedd ar draws Caerffili a Rhondda Cynon Taf; cyfarfu staff ysgolion uwchradd a\u0302 staff DDC (Darpariaeth Dysgu Cyffredinol), staff gwasanaethau lles, a staff y Gymraeg i ddeall yn well y darpariaethau sydd ar gael i fyfyrwyr. Bydd y wybodaeth yn eu helpu i arwain eu myfyrwyr tuag at lwyddiant yn ystod eu hastudiaethau yn y dyfodol ar lefel addysg bellach."}, {"text_idx": "#000013", "text": "Wrth so\u0302n am bwysigrwydd digwyddiadau fel hyn, dywedodd Janet Edwards, Rheolwr Recriwtio a Dilyniant yng Ngholeg y Cymoedd : \u201cMae dangos opsiynau galwedigaethol mor amrywiol i feddyliau ifanc yn agor drysau nad oedden nhw\u2019n gwybod eu bod yn bodoli hyd yn oed.\u201d"}, {"text_idx": "#000015", "text": "Rhoddodd y diwrnod pontio sylfaen gref i fyfyrwyr ym mlynyddoedd 9 a 10 drwy eu hannog i ystyried eu hopsiynau\u2019n gynnar, gan roi digon o amser i wneud penderfyniadau gwybodus ynghylch eu llwybrau addysgol."}, {"text_idx": "#000016", "text": "Roedd y diwrnod pontio yn rhagflaenydd i\u2019r noson agored, lle gallai darpar fyfyrwyr a rhieni ddysgu rhagor am yr ystod eang y coleg o gyrsiau (450+) a darpariaethau galwedigaethol blaenllaw. Roedd yna hefyd \u2018awr dawel\u2019 y gallai ymwelwyr ei ddewis wrth gofrestru, yn benodol ar gyfer ymwelwyr a\u0302 phryder neu anghenion synhwyraidd. Ymrwymiad Coleg y Cymoedd yw sicrhau llwyddiant pob myfyriwr. Nod y coleg yw darparu profiadau dysgu eithriadol a chyfleusterau o safon diwydiant i fyfyrwyr sy\u2019n adlewyrchu amgylcheddau gwaith y byd go iawn."}, {"text_idx": "#000017", "text": "Mae\u2019r llwybrau a gre\u0308wyd yn ystod eu hamser yn y sefydliad yn arwain myfyrwyr tuag at gyfleoedd rhagorol mewn prifysgolion, prentisiaethau, a lleoliadau gwaith. Yn y pen draw, mae Coleg y Cymoedd yn ymdrechu i roi sgiliau angenrheidiol i fyfyrwyr ar gyfer bywyd ar o\u0302l coleg, sut bynnag mae hynny\u2019n edrych ."}, {"text_idx": "#000018", "text": "Ar hyn o bryd mae Coleg y Cymoedd yn derbyn ceisiadau am astudiaethau sy\u2019n dechrau ym mis Medi. Porwch y rhestr lawn o gyrsiau a gwasanaethau cymorth sydd ar gael i fyfyrwyr ar wefan y Coleg."}]